KLANG - Kementerian Pertanian dan Industri Asas Tani menyasarkan lebih ramai golongan belia menyertai sektor pertanian menerusi Pakej Projek Agropreneur Muda Cendawan yang mampu menjana pendapatan sekurang-kurangnya RM5,000 sebulan.

Menteri berkenaan Datuk Seri Ismail Sabri Yaakob berkata menerusi pakej itu yang diperkenal awal tahun ini, kementerian menawarkan dana 30 peratus untuk membantu usahawan muda memulakan projek itu selain menyediakan tapak tanaman berkenaan.

"Sumber pinjaman juga disediakan melalui Tabung Ekonomi Kumpulan Usaha Niaga Nasional (Tekun) dan Agrobank tanpa cagaran," katanya pada sidang media selepas merasmikan Hari Cendawan 2014 dan Pelancaran Pakej Projek Agropreneur Muda Cendawan di sini hari ini.

Sehingga kini, 25 usahawan muda mengambil bahagian dalam projek itu.

Selain itu, Ismail Sabri berkata kementerian turut memperuntukkan RM1 juta kepada Jabatan Pertanian setiap tahun bagi tujuan pengeluaran benih cendawan berkualiti di empat makmal milik jabatan itu di Johor, Kelantan, Kedah dan Selangor.

Beliau berkata cendawan mempunyai nilai pasaran yang tinggi dan berupaya dimajukan bagi meningkatkan sumbangan kepada sektor agromakanan negara.

Konsep tanaman cendawan yang lebih bersih, mudah serta menjimatkan masa berbanding tanaman seperti padi juga dilihat mampu menarik minat golongan muda untuk menceburi sektor pertanian. - BERNAMA