<p style="text-align: justify;">Batu Pahat - Seramai 64 penduduk Kampung Bintang Laut, dekat sini, dikuarantin di rumah masing-masing sejak Rabu kerana mempunyai tanda awal Sindrom Pernafasan Asia Barat-Virus Korona (MERS-CoV) susulan kematian seorang penduduk akibat penyakit itu.</p>
<p style="text-align: justify;">Pengerusi Jawatankuasa Kesihatan dan Alam Sekitar negeri, Datuk Ayub Rahmat, berkata keseluruhannya 1,000 lagi penduduk termasuk saudara mara lelaki yang meninggal itu diminta menjalani pemeriksaan di klinik dan hospital berhampiran.</p>
<p style="text-align: justify;"><strong>"Mereka yang dikuarantin adalah sebahagian daripada 100 penduduk kampung yang menjalani pemeriksaan bagi mengesan jangkitan MERS-CoV.</strong></p>
<p style="text-align: justify;"><strong>“Ini kes pertama di negara ini dan kita mengambil tindakan serius dengan membuka Pusat Pemeriksaan Khas Jangkitan MERS-CoV sejak Isnin lalu bagi mengekang penyakit ini daripada merebak," katanya.</strong></p>
<p style="text-align: justify;">Ahad lalu, seorang lelaki berusia 54 tahun yang baru pulang mengerjakan umrah meninggal dunia akibat virus berkenaan.</p>
<p style="text-align: justify;">Beliau berkata, Jabatan Kesihatan Johor juga sedang mengenal pasti 12 daripada 18 jemaah yang mengerjakan umrah bersama mangsa bagi pemantauan.</p>
<p style="text-align: justify;">Katanya, enam lagi iaitu empat dari Johor Bahru dan dua dari Kluang, sudah menjalani pemeriksaan, di mana dua daripada empat jemaah dari Johor Bahru itu dikesan mengalami tanda awal MERS-CoV dan kini dalam pemerhatian, manakala empat lagi disahkan sihat. - <strong>mStar Online</strong></p>