IPOH - Pengerusi Jawatankuasa Kesihatan Perak, Datuk Dr Mah Hang Soon berkata, setakat ini pihaknya tidak menerima laporan berlakunya penularan virus Ensefalitis Jepun (JE) di Perak.

Bagaimanapun, beliau berkata Jabatan Perkhidmatan Veterinar negeri Perak serta Jabatan Kesihatan negeri sentiasa menjalankan pemantauan bagi mengelak berlakunya penularan virus tersebut.

"Tiada kes (virus JE) dilaporkan tahun ini, walapun terdapat satu kes dilaporkan pada tahun 2011 dan sebanyak dua kes dilaporkan pada 2012," katanya kepada pemberita pada majlis perasmian penutup Explorace Jom Hapus Aedes di Kampung Tersusun Batu 5, Tambun di sini hari ini.

Semalam, Bernama melaporkan Jabatan Perkhidmatan Veterinar negeri Perak sedang mengumpul sampel darah babi daripada kesemua 124 pusat ternakan khinzir di negeri itu untuk diperiksa sebagai langkah awal mengelak kemungkinan berlakunya penularan virus JE.

Kesemua sampel dianalisa bagi memastikan tidak berlaku penularan sama ada melalui ternakan itu sendiri atau pemindahan haiwan itu dari negeri lain.

Mengenai wabak denggi, Hang Soon berkata, pada tahun ini sebanyak 2,834 kes demam denggi dilaporkan bagi tempoh Januari hingga minggu lepas berbanding 934 kes tempoh sama tahun lepas.

"Dalam tempoh yang sama terdapat tujuh kematian denggi dilaporkan manakala tiada kes kematian untuk tempoh yang sama tahun lepas," katanya.

Beliau berkata pelbagai usaha dijalankan bagi mengekang penularan wabak denggi antaranya melakukan aktiviti gotong-royong dan program ceramah.

"Saya menyeru agar setiap masyarakat dapat memastikan tiada pembiakan Aedes di sekeliling rumah dengan membuat pemeriksaan di dalam dan di luar rumah sekurang-kurangnya 10 minit setiap minggu serta menghapuskan tempat berpotensi untuk pembiakan Aedes ini," katanya.

Sementara itu, beliau berkata pihak penganjur memilih kampung itu sebagai lokasi program kali ini kerana kawasan berkenaan mengalami wabak denggi selama 16 hari bermula 18 Jun lepas dengan 12 kes.

Katanya penduduk di kawasan itu dan sekitarnya sangat berisiko untuk mendapat jangkitan demam denggi. - BERNAMA