KUALA LUMPUR - Kes perebutan penjagaan anak oleh bekas suami isteri yang berlainan agama selepas bercerai tidak boleh dianggap sebagai isu agama kerana ia lebih kepada isu perundangan.

Peguam Pertubuhan IKRAM Malaysia (IKRAM), Wan Anwar Wan Ibrahim berkata, oleh kerana kes itu melibatkan isu perundangan maka ia perlu diselesaikan secara perundangan.

“Isu perundangan yang berlaku melibatkan pertindihan bidang kuasa antara Mahkamah Sivil dan Mahkamah Syar'iah yang juga mempunyai bidang kuasa yang kompeten dan bertindih di bawah Perkara 121 Perlembagaan.

“Bagaimanapun isu perundangan ini tidak harus dibiarkan dalam situasi tergantung hingga boleh menjatuhkan kredibiliti dan integriti kepada bukan sahaja sistem keadilan negara, malah turut merendahkan peranan dan fungsi agensi penguatkuasaan,” katanya melalui satu kenyataan media hari ini.

Mahkamah Rayuan sebelum ini menolak permohonan N.Viran atau nama Islamnya Izwan Abdullah untuk menangguhkan keputusan Mahkamah Tinggi Seremban yang memberi hak penjagaan dua anaknya kepada ibu mereka S.Deepa yang beragama Hindu.

Di Ipoh pula, guru tadika, M.Indira Ghandhi mendapat perintah Mahkamah Tinggi pada awal tahun ini untuk mendakwa bekas suaminya Muhammad Ridzuan Abdullah atau nama sebelum Islam, K.Patmanathan kerana menghina mahkamah setelah gagal menyerahkan anak bongsu mereka, Prasana Diksa (Ummu Habibah), 6 tahun.

Justeru, Wan Anwar mencadangkan supaya kerajaan meminda undang-undang yang berkaitan dan sensitif seperti Seksyen 51 Akta Pembaharuan Undang-Undang (Perkahwinan Dan Pembubaran) 1976 dengan memasukkan elemen-elemen berkaitan dengan inter-parte (dua-dua belah pihak) dalam membuat permohonan, persetujuan dan maslahah atau kepentingan anak.

Beliau turut mencadangkan satu tribunal keluarga diwujudkan bagi menangani isu sebegini dalam kerangka undang-undang sedia ada dan menguna pakai pendekatan mediasi dalam suasana perbincangan bagi mencapai keputusan bersifat menang-menang kepada semua pihak. - mynewshub.my