IPOH – Mayat seorang wanita lengkap berpakaian tanpa pengenalan diri ditemui terapung di Sungai Pinji, berhampiran kawasan Taman Desa Pelancongan, Simpang Pulai, di sini, petang semalam.

Jurucakap polis berkata, mayat wanita dipercayai berusia lingkungan 40 tahun itu ditemui dalam keadaan terapung oleh orang awam yang melalui kawasan tersebut kira-kira jam 2 petang.

Katanya, polis meminta bantuan anggota Bomba dan Penyelamat Simpang Pulai untuk mengeluarkan mayat ke tebing sungai.

Menurut sumber, hanya luka-luka kecil ditemui pada mayat tersebut dipercayai akibat terkena serpihan batu.

“Bagaimanapun, siasatan awal mendapati tiada kecederaan serius ditemui pada mayat wanita terbabit. Selain itu, mangsa turut memakai pelindung lutut (knee guard) di kakinya,” katanya.

Mayat mangsa dibawa ke Hospital Raja Permaisuri Bainun (HRPB) dan akan dibedah siasat pada 10 Julai ini.

“Berikutan itu, beliau sesiapa yang kehilangan ahli keluarga atau rakan diminta tampil ke balai polis berhampiran dengan segera,” katanya. - <strong>Sinar Harian Online</strong>