LONDON - Penyerang kontroversi, Luis Suarez mungkin membuat rayuan kepada Mahkamah Timbang Tara Sukan (CAS) untuk ‘menangguhkan sementara’ penggantungan empat bulan bagi membolehkan dia bermula musim baru bersama Barcelona.

Penyerang Uruguay itu kini terdorong berbuat demikian selepas Persekutuan Bola Sepak Antarabangsa (FIFA) menolak rayuannya bersabit kesalahan menggigit pemain Itali, Giorgio Chiellini dalam perlawanan peringkat kumpulan Piala Dunia di Brazil.

Suarez - andai mahu meneruskan niat itu - ada tempoh 10 hari untuk mengemukakan surat bertulis mengapa rayuannya ditolak FIFA sebelum dia boleh membuat rayuan kepada CAS.

Difahamkan, CAS boleh menolak permohonan itu namun jika badan itu bersetuju ia bermakna Suarez boleh beraksi pada permulaan musim bersama Barcelona apabila perpindahannya dari Liverpool, dimuktamadkan.

Ketua media FIFA, Delia Fischer mengesahkan CAS boleh mengarahkan supaya penggantungan itu ditangguhkan ketika sedang menyiasat kes terbabit.

Begitupun, jika rayuan itu diterima, Suarez berdepan risiko akan terlepas aksi di penghujung musim dan berdepan hukuman lebih berat seandainya kalah dalam rayuannya.

Hukuman terhadap Suarez bermula pada 26 Jun lalu dan selain penggantungan empat bulan, penyerang Uruguay itu turut dilarang daripada beraksi dalam sembilan perlawanan antarabangsa serta dikenakan denda £66,000 (RM360,000).

Barcelona dikatakan sudah menawarkan Liverpool £75 juta (RM409.9 juta) untuk membawa masuk Suarez ke Nou Camp dan doktor yang bakal memeriksanya sudah dihantar ke Uruguay untuk membantunya. - Agensi