KUALA LUMPUR - Yang di-Pertuan Agong Tuanku Abdul Halim Mu'adzam Shah hari ini berkenan berangkat ke Majlis Menghadap Aidilfitri di Istana Negara di sini.

Baginda dan Raja Permaisuri Agong Tuanku Hajah Haminah berangkat tiba di Dewan Santapan Utama Istana Negara pada 10 pagi.

Antara tetamu kenamaan yang hadir ialah bekas Perdana Menteri Tun Dr Mahathir Mohamad dan isteri Tun Dr Siti Hasmah Mohd Ali, Yang Dipertua Dewan Negara Tan Sri Abu Zahar Ujang dan Timbalan Menteri Pendidikan Kedua P.Kamalanathan.

Seri Paduka Baginda berdua berkenan bersalaman dengan para hadirin, termasuk tetamu asing wanita yang memakai baju kurung.

Sementara itu, Pesuruhjaya Tinggi Afrika Selatan ke Malaysia Thami Mseleku berkata meskipun sambutan Aidilfitri di Malaysia disambut secara sederhana berikutan tragedi MH17, namun berharap rakyat di negara ini sentiasa tabah.- BERNAMA