MELAKA - Orang ramai berpeluang melawati muzium dan galeri seliaan Perbadanan Muzium Melaka (Perzim) bersempena Hari Muzium Antarabangsa pada 18 Mei ini.

Perzim dalam satu kenyataan media memberitahu, terdapat sebanyak 25 muzium dan 12 galeri di bawah kendalian Perzim pada waktu ini.

"Pelancong dari dalam dan luar negara berpeluang melawat 25 buah muzium dan 12 buah galeri Perzim secara percuma pada tarikh tersebut," kata kenyataan itu hari ini.

Menurut kenyataan itu, peluang mengunjungi muzium secara percuma itu juga secara tidak langsung dapat mendekatkan golongan muda dengan warisan dan khazanah negara.

Perzim turut memaklumkan, sambutan Hari Muzium Antarabangsa 2014 akan diadakan di Selangor.

"Perbadanan Adat Muzium dan Warisan Negeri Selangor (Padat) tuan rumah penganjuran. Tema Hari Muzium Antarabangsa 2014 ialah Koleksi Muzium Menjalin Hubungan," kata kenyataan itu.