GEORGETOWN - Rapid Penang akan memulakan sistem bayaran tanpa tunai bermula tahun depan bagi meningkatkan kecekapan pengangkutan awam itu di negeri ini.

Ketua Pegawai Operasi Rapid Penang, Mej (B) Mohd Shukri Abdul Rahman berkata menerusi kaedah pembayaran baharu itu, orang ramai boleh memilih untuk menggunakan e-tiket atau kad Touch 'n Go yang boleh ditambah nilai mengikut keperluan semasa.

"Sebanyak 400 buah bas terlibat di 46 laluan di seluruh Pulau Pinang,  bagaimanapun, sistem pembayaran tunai dengan kadar tambang biasa masih boleh digunakan," katanya.

Beliau berkata demikian kepada pemberita selepas pelancaran tempat duduk  penuh bagi perkhidmatan bas pengantara khas transit (Best) oleh Pengerusi Jawatankuasa Kerajaan Tempatan, Pengurusan Lalu Lintas dan Tebatan Banjir negeri Chow Kon Yeow di sini hari ini.

Menerusi sistem itu, pengguna perlu menyentuh kad pembayaran semasa menaiki bas dan jumlah maksimum tambang akan dipaparkan menerusi skrin manakala kadar sebenar akan ditolak selepas penumpang menyentuh kad ketika keluar dari bas, katanya.

Terdahulu, Chow berkata Best dimulakan sejak 2011 khusus untuk mengambil dan menghantar penumpang dari Seberang Perai ke kawasan Zon Industri Bebas di Bayan Lepas secara percuma dari Isnin hingga Jumaat.

Perkhidmatan itu kini menawarkan 41 tempat duduk berbanding sebelum ini iaitu 70 peratus duduk dan 30 peratus lagi penumpang berdiri.

Beliau berkata ia melibatkan peruntukan kerajaan negeri RM1.9 juta setahun melibatkan 17 bas dengan anggaran 900 penumpang setiap hari dengan operasi bermula 5.30 pagi hingga 8.10 pagi dan 4.30 petang hingga 7.30 malam.

Chow berkata langkah penambahan tempat duduk itu dibuat susulan maklum balas penumpang yang mengemukakan isu kekurangan tempat duduk bagi perjalanan kira-kira 45 minit melalui Jambatan Pulau Pinang itu.

"Tempat duduk ini lebih selamat kerana dilengkapi tali pinggang keledar. Usaha ini juga diharap dapat menggalakkan orang ramai menggunakan kenderaan awam untuk ke tempat kerja," katanya. - BERNAMA