ALOR SETAR - Segelintir murid sekolah rendah seawal umur 12 tahun dikesan terlibat dengan aktiviti ketagihan ketum hingga mengganggu tumpuan mereka ketika mengikuti sesi pengajaran serta pembelajaran dalam kelas.

Pengarah Agensi Antidadah Kebangsaan (AADK) Kedah, Hakimi Hamidon berkata, paling menyedihkan apabila dalam kalangan mereka bertindak menjadi pengedar kepada rakan-rakan mereka yang lain.

Menurutnya, antara kawasan ‘hotspot’ yang sering dikaitkan dengan aktiviti penyalahgunaan ketum termasuk di daerah Kubang Pasu, Kota Setar dan Padang Terap.

“Susulan penganjuran seminar penyalahgunaan daun ketum peringkat Kedah bulan lalu, kita mengambil inisiatif turun ke padang bertemu masyarakat untuk meningkatkan kesedaran tentang kesan buruk penyalahgunaan ketum.

“Berdasarkan hasil soal selidik yang dijalankan terdapat juga keluarga tidak mengetahui tentang gejala ini, kerana menganggap daun ketum sebagai bahan perubatan tradisional untuk menghasilkan minuman pemulih tenaga,” katanya ketika menyertai

Program We Care, We Serve-Rest&amp;Relax, di Taman Sri Putra, Kuala Kedah.

Hakimi berkata, mereka turut bekerjasama dengan Jabatan Pendidikan Negeri (JPN) dan polis untuk membanteras kegiatan berkenaan dalam kalangan pelajar sekolah.

“Jika ada aduan berhubung penglibatan pelajar langkah yang kita ambil dengan memberikan kaunseling kepada keluarga terlibat supaya mereka lebih mengambil berat tentang anak masing-masing.

“Kita yakin dengan aktiviti kesedaran seperti ini sedikit sebanyak dapat membantu masyarakat lebih memahami kesan sebenar terlibat dengan gejala penagihan ketum,” katanya.

Menurutnya, walaupun fokus utama agensi berkenaan lebih kepada membanteras gejala penyalahgunaan dadah, namun mereka tetap optimis membantu masyarakat menghindarkan diri dari terlibat dengan penagihan ketum.

“Kita tidak mahu lihat masa depan generasi muda rosak kerana terlibat dengan kegiatan tidak bermoral seperti ini. Program yang sama juga akan diteruskan ke beberapa lokasi lain dalam masa terdekat,” katanya.

Hadir sama, Ketua Pegawai AADK Kota Setar dan Pokok Sena, Suria Azlina Shaarin. - <strong>Sinar Harian Online</strong>