IPOH - Seorang bekas penjaga stor hari ini mengaku tidak bersalah di Mahkamah Sesyen di sini atas tuduhan pecah amanah melibatkan 37,349 botol minuman keras yang kesemuanya bernilai RM369,383, lapan tahun lepas.

Ho Kok Kheong, 44, beralamat di Taman Rapat Permai di sini, didakwa melakukan kesalahan itu di Tong San Chan Enterprise yang beralamat di No 1, Persiaran Industri Rapat 1, Perindustrian Ringan Sri Rapat di sini, antara 1 hingga 27 September 2006.

Pertuduhan dilakukan di bawah Seksyen 408 Kanun Keseksaan dan lelaki itu boleh dipenjara maksimum 14 tahun dan sebat, serta boleh didenda, jika sabit kesalahan.

Hakim Rushan Lutfi Mohamad menetapkan jaminan sebanyak RM100,000 dengan seorang penjamin terhadap tertuduh yang diwakili peguam Mohamed Yazzer Azzad Zainudin walaupun pihak Timbalan Pendakwa Raya Nadiah Isa tidak menawarkan sebarang jaminan.

Mahkamah juga menetapkan sebutan semula kes pada 2 September ini. - BERNAMA