KUALA LUMPUR - Dewan Pemuda PAS (DPP) Wilayah Persekutuan mencadangkan kerajaan Persekutuan membangunkan tanah wakaf sebagai pusat kebajikan dan pendidikan golongan gelandangan.

Ketuanya, Ir. Khairil Nizam Khirudin berkata, Jabatan Wakaf, Zakat dan Haji (Jawhar) dan Majlis Agama Islam Negeri (MAIN) boleh mengenal pasti Wakaf Am harta tetap seperti tanah dan bangunan yang boleh digunakan untuk tujuan itu.

"Langkah ini juga secara tidak langsung boleh mengaktifkan beribu tanah wakaf yang masih tidak produktif. Ia juga dapat meluaskan lagi dakwaan persepsi yang sempit bahawa harta wakaf hanya untuk mendirikan masjid dan sekolah semata-mata," katanya dalam satu kenyataan media hari ini.

Khairil Nizam berkata, langkah itu dapat menggalakkan golongan yang berkemampuan untuk terus berwakaf termasuk penggalakkan wakaf tunai bagi membiayai dana pengurusan harta wakaf disamping bantuan daripada peruntukan kerajaan.

Selain itu, katanya, selain menjadi tempat perlindungan untuk golongan gelandangan, pembangunan itu juga mampu menjadi platform untuk proses pendidikan, penjagaan kesihatan dan pembasmian pengangguran.

"Berdasarkan rekod pada tahun 2010, jumlah keluasan tanah wakaf di seluruh negara dianggarkan seluas 16,751 hektar dan bernilai RM 111.4 juta.

"Kuala Lumpud dan Selangor sahaja mempunyai 269.53 hektar tanah. Maka harta wakaf ini dapat dimanfaatkan bagi menyantuni golongan gelandangan ini," katanya. - mynewshub.my

&nbsp;