SAO PAULO - Pengurus pasukan Argentina, Alejandro Sabella melonjak gembira menyaksikan pasukannya menewaskan Belanda 4-2 menerusi penentuan sepakan penalti untuk layak ke final yang pertama sejak 1990.

“Ini saat yang paling hebat. Ia amat sukar dan perlawanan cukup sengit,” kata Sabella yang bakal membimbing pasukan bertemu Jerman dalam final di Rio de Janeiro, Ahad ini.

“Saya gembira. Kami sekarang di final. Kami akan lihat apa yang kami mampu lakukan dengan satu hari yang kurang berbanding Jerman untuk pulih dan kembali segar.

“Tapi kami akan berjuang habis-habisan, bekerja keras 100 peratus. Kita akan lihat sama ada ia cukup untuk kami menang.”

Penjaga gol, Sergio Romero berjaya menepis sepakan penalti daripada Ron Vlaar dan Wesley Sneijder selepas perlawanan masa penuh berakhir 0-0, begitu juga kedudukannya dalam masa tambahan di Corinthians Arena.

Argentina yang memburu gelaran ketiga Piala Dunia, kali terakhir layak ke final di Itali pada 1990 sebelum tewas 0-1 kepada Jerman. - AFP