<strong>MALAYSIAN</strong> Airlines (MAS) menjalin usaha sama dengan Tourism Australia untuk menawarkan tambang daripada RM999 ke enam bandar raya Australia - Sydney, Melbourne, Brisbane, Adelaide, Perth dan Darwin.

Dalam kenyataan bersama hari ini, MAS berkata, bagi tempahan yang dibuat antara 14 Jun hingga 7 Julai, 2014 bagi perjalanan sehingga 31 Mac 2015, penumpang berpeluang menikmati potongan sehingga 50 peratus tambang semasa inklusif bagi kedua-dua kelas ekonomi dan perniagaan.

Naib Presiden Kanan Serantau Malaysia Datuk Muzammil Mohamad berkata, syarikat penerbangan itu komited menyediakan tawaran perjalanan hebat dan pada masa yang sama menawarkan layanan mesra dengan pengalaman perkhidmatan lima bintang dalam penerbangan tanpa kos tambahan atau tersembunyi.

MAS terbang 72 kali seminggu ke enam bandar raya di Australia.

"Tambang kami termasuk daftar masuk bagasi dan makanan, termasuk chef bertugas untuk penumpang kelas peniagaan," katanya.

Pengurus Besar Serantau Selatan/Asia Tenggara/Teluk Tourism Australia Karyn Kent berkata pelancong Malaysia wajar merebut peluang ini untuk menikmati pecuti pandu sendiri di Australia.

"Kami gembira dapat bekerjasama dengan MAS sekali lagi memandangkan Malaysia merupakan pasaran yang baik untuk kami.

"Kami merekodkan pertumbuhan 19.4 peratus dalam jumlah ketibaan dari Malaysia bagi tahun berakhir April 2014 dan gembira bekerja bersama rakan penerbangan yang kami hargai seperti MAS bagi meningkatkan lagi jumlah ketibaan," katanya.

MAS terbang 21 kali seminggu ke Sydney dan Melbourne, tujuh kali ke Brisbane dan Adelaide, 12 kali ke Perth dan empat kali ke Darwin. - BERNAMA