KUALA LUMPUR - Boeing dan Okay Airways mengumumkan tempahan bagi enam pesawat 737 MAX 8 dan empat pesawat Next-Generation 737-800, bernilai AS$980 juta pada harga senarai semasa.

Okay Airways, syarikat penerbangan milik persendirian pertama di China, turut mengumumkan ia akan menukar lima buah pesawat 737-800 daripada tempahan sebelum ini kepada pesawat 737-900ER, kata Boeing dalam kenyataan di sini, hari ini.

Dengan pengumuman penukaran itu, Okay Airways akan menjadi syarikat penerbangan pertama di China mengendalikan pesawat 737-900ER dan mempunyai lapan pesawat dalam tempahan.

"Pesawat 737 merupakan tulang belakang kepada kumpulan pesawat kami dan merangsang pertumbuhan kami dengan kecekapan dan kebolehpercayaannya yang terbukti," kata Presiden Okay Airways Liu Weining dalam kenyataan.

Beliau berkata penambahan pesawat 737 MAX yang baharu akan membantu syarikat penerbangan meneroka pasaran serantau yang baharu selain mengukuhkan laluan domestik sedia ada.

Sementara itu, Naib Presiden Kanan Pemasaran dan Jualan Global, Boeing Commercial Airplanes, John Wojick berkata gabungan pesawat Next-Generation 737-800 dan 737 MAX 8, merupakan kesesuaian yang sempurna bagi Okay Airways, menyediakan pesawat dengan kecekapan peneraju pasaran, kebolehpercayaan dan keselesaan penumpang untuk tahun-tahun akan datang.

"Kami berbesar hati bekerjasama dengan Okay Airways sekali lagi, memandangkan syarikat penerbangan itu terus memodenkan kumpulan pesawatnya dengan 'keluarga' kapal terbang Boeing 737," katanya.
Okay Airways beribu pejabat di Beijing dengan hab utamanya di Tianjin Binhai International Airport.

Kumpulan pesawatnya termasuk 12 Boeing 737-800 dan satu Boeing 737-300 Freighter, yang memberi perkhidmatan kepada 40 destinasi domestik. - BERNAMA