KUALA LUMPUR - WOJ Wealth Sdn. Bhd. (WOJ Wealth) akan menganjurkan Kuala Lumpur International Hijab Fair (KLIHF 2014) yang mempamerkan pelbagai fesyen muslimah.

WOJ Wealth dalam satu kenyataan media memberitahu, karnival itu yang pertama seumpamanya di Malaysia kerana mengetengahkan konsep fesyen Islamik.

"Acara bertaraf antarabangsa ini akan berlangsung di Pusat Dagangan Dunia Putra (PWTC) bermula 13 hingga 15 Jun 2014.

"Sebanyak 250 gerai pameran terlibat dalam karnival antarabangsa. Kami menyasarkan seramai 60,000 orang mengunjungi KLIHF 2014," kata kenyataan itu hari ini.

WOJ Wealth menjelaskan, industri fesyen muslimah mempunyai peluang pasaran yang cukup besar di negara ini kerana seramai 8,246,783 penduduk Malaysia merupakan wanita beragama Islam.

Malah, kata kenyataan itu, laporan kajian siber menunjukkan sebanyak 823,000 carian di dunia dan 22,200 carian di Malaysia sebulan adalah berhubung fesyen muslimah. - mynewshub.my