<p style="text-align: justify;">KUALA LUMPUR - Seramai enam remaja dari Terengganu, Johor, Pulau Pinang dan Perak terpilih sebagai pemenang rancangan TV pencarian bakat bola sepak Mencari Ramli 3 (MR3) anjuran Telekom Malaysia Berhad (TM).</p>
<p style="text-align: justify;">Keenam-enam mereka berpeluang mengikuti sesi latihan bola sepak intensif di Manchester United Soccer Schools (MUSS) dan menyaksikan Manchester United (MU) beraksi di Old Trafford.</p>
<p style="text-align: justify;">Lebih menarik, para pemenang menikmati pengalaman makan di restoran Russo milik Rio Ferdinand, menyertai sesi bersama para pemain MU termasu Rio Ferdinand, Marouane Fellaini, Ashley Young dan Danny Welbeck.</p>
<p style="text-align: justify;">TM dalam satu kenyataan media memberitahu, pemenang terbabit ialah Aliff Haiqal Lokman Hakim Lau, 13, dari Johor, Ahmad Nur Rahman Ab Rashid, 14, (Terengganu) dan Muhammad Fitri Adha Hassan, 13, (Pulau Pinang) bagi kategori bawah 14 tahun.</p>
<p style="text-align: justify;">“Pemenang bagi kategori bawah 16 tahun pula ialah Mohammad Faisal Abdul Halim, 16, dari Pulau Pinang, Wan Muhammad Iman IL Tizam Wan Zulkifli, 16, (Perak) dan Wan Fakhrul Firdaus Wan Rusli, 16, (Terengganu),” kata kenyataan itu hari ini.</p>
<p style="text-align: justify;">Jelas kenyataan itu, TM menjelajah ke setiap pelusuk negara untuk memberi peluang kepada anak-anak muda menjadi 'Ramli' dan memenuhi impian mereka.</p>
<p style="text-align: justify;">“Setelah menjelajah ke 24 lokasi dan menerima penyertaan lebih 6,000 orang, hanya 32 orang disenarai pendek untuk menjalani latihan berpusat di Universiti Multimedia (MMU) di kampus Cyberjaya dan enam dipilih sebagai pemenang,” kata kenyataan itu. - mynewshub.my</p>