KUALA LUMPUR - Tan Sri Muhyiddin Yassin hari ini meminta cendekiawan tempatan terus mempertahan dan memartabatkan manuskrip Melayu sebagai dokumen warisan negara yang sangat penting.

Timbalan Perdana Menteri berkata mereka harus mengambil iktibar daripada sarjana Barat seperti Roolvink, Teeuw, Josselin de Jong yang berupaya menjadi pakar rujuk tentang bahasa, adat, tradisi lisan, batu bersurat, bahasa Melayu Kuno dan pelbagai aspek peradaban Melayu yang lain.

"Justeru, diharapkan lebih ramai lagi pengkaji tempatan dan penuntut peringkat sarjana mendalami kajian mengenai manuskrip Melayu di negara-negara tertentu," katanya ketika berucap merasmikan Pameran Antarabangsa Manuskrip Melayu 2014 di Perpustakaan Negara, di sini.

Katanya, setakat ini ahli-ahli akademik telah mengkaji secara mendalam sekitar 30 peratus daripada kira-kira 10,000 manuskrip Melayu yang terdapat di seluruh dunia melibatkan pelbagai topik ilmu seperti herba dan perubatan, astronomi (ilmu falak), mantera dan jampi selain cara hidup masyarakat Melayu.

Muhyiddin berkata hasil kajian membuktikan penglibatan masyarakat Melayu terdahulu dalam pelbagai bidang merangkumi keagamaan, ketatanegaraan, undang-undang serta ilmu bahasa.

Menurutnya, para pengkaji atau penyelidik barat sering melabel pengarang Melayu hanya meniru dan mencedok gaya sastera Hindu dan Arab, namun apabila manuskrip dikaji serta diberi pengertian baharu, ia berjaya membuktikan kebestarian intelek Melayu di zaman dahulu.

"Keintelektualan bangsa Melayu dapat dikesan sejak awal abad ke-13 apabila sistem tulisan jawi diperkenal untuk menggantikan tulisan Palava dan Kawi," jelasnya.

Kata Muhyiddin, negara barat banyak menyimpan hasil khazanah dan sejarah negara termasuk manuskrip Melayu di beberapa tempat seperti di Universiti Leiden, Belanda serta pusat-pusat pengajian tinggi di bekas negara penjajah.

Disebabkan itu, pengkaji peradaban Melayu terpaksa menjadikan Eropah sebagai 'transit' apabila ingin membuat kajian dan kos yang tinggi menyebabkan ramai yang tidak berminat untuk meneruskan kajian, katanya.

"Lebih membimbangkan, bilangan pengkaji yang semakin berkurang menyebabkan Universiti Leiden menjual dan mengagihkan koleksi manuskrip Melayu dan Nusantara kepada pelbagai pihak terutama yang sanggup membayar harga tinggi," kata Muhyiddin.

Sehubungan itu, timbalan perdana menteri mahu usaha lebih agresif dibuat untuk mengenal pasti serta mengesan taburan manuskrip Melayu di seluruh dunia untuk dihimpunkan semula di Malaysia.

Katanya penganjuran pameran bertema "Merungkai Manuskrip Melayu" itu memberi peluang kepada orang ramai untuk melihat sendiri khazanah akademik serta persuratan tanah air dan seterusnya dijadikan bahan kajian.

Beliau turut berharap lebih banyak manuskrip yang berada dalam simpanan badan serta orang perseorangan dikemuka dan dipamerkan untuk tatapan umum.

"Manuskrip yang disimpan hanya akan mempunyai nilai tinggi jika ia dapat memberi manfaat kepada masyarakat umum," tambahnya.

Pameran selama tiga bulan mulai hari ini hingga 26 Ogos di Perpustakaan Negara itu dibuka setiap hari dari 10 pagi hingga 5 petang.

Lebih 100 naskhah manuskrip Melayu asal dari dalam dan luar negara dipamerkan di dalam galeri berbentuk perahu besar Melayu. - BERNAMA