KUALA LUMPUR - Majlis Perwakilan Mahasiswa Nasional (MPMN) mengkritik tindakan Universiti Malaysia Sabah (UMS) menggantung pengajian tiga pelajar universiti itu selama satu semester tanpa sebab munasabah.

Presidennya, Fahmi Zainol mendakwa, tiga pelajar UMS tersebut dikenakan tindakan itu hanya kerana mereka membantah keputusan universiti itu merampas kedai yang dikendalikan oleh pelajar di UMS Kampus Labuan.

“Tiga pelajar UMS yang terdiri daripada seorang pelajar lelaki dan dua perempuan telah digantung satu semester serta merta.

“Seramai lapan lagi pelajar UMS dibuang daripada kolej kediaman kerana membuat bantahan itu. Tindakan ini merupakan penghinaan terhadap mahasiswa,” tegasnya melalui satu kenyataan media hari ini.

Fahmi yang juga Presiden Persatuan Mahasiswa Universiti Malaya berkata, pihaknya akan menyerahkan memorandum kepada Suruhanjaya Hak Asasi Manusia (Suhakam) berhubung insiden itu hari ini.

Jelasnya, memorandum tu bertujuan menggesa Suhakam memandang serius perkara tersebut dan meminta kerajaan agar memansuhkan akta yang menyekat kebebasan suara mahasiswa.

Menurutnya, kumpulan mahasiswa yang turut serta pada penyerahan memorandum termasuk Persatuan Mahasiswa Islam Universiti Malaya (PMIUM), Gabungan Mahasiswa Islam Se-Malaysia (GAMIS), Sisters In Movement (SIM), Pro Mahasiswa Nasional, Majlis Perwakilan Mahasiswa Nasional (MPMN) dan Pro Mahasiswa Universiti Malaya. - mynewshub.my