RIO DE JANEIRO - Wira final Piala Dunia Jerman, Mario Goetze berkata dia merasai sensasi ‘sukar dipercayai’ selepas menjaringkan gol pada masa tambahan yang menghadiahkan kemenangan 1-0 ke atas Argentina, awal pagi semalam.

“Ia perasaan yang sukar untuk dipercayai,” kata penyerang Bayern Munich itu selepas mencetak namanya selaku legenda Piala Dunia di stadium bersejarah, Maracana.

“Saya tidak tahu bagaimana untuk menggambarkannya. Kamu hanya menjaringkan gol itu dan kamu tidak tahu apa yang benar-benar berlaku selepas itu.

“Saya akan berhibur dengan seluruh pasukan dan negara. Ia adalah impian menjadi kenyataan untuk memenangi Piala Dunia, lebih-lebih lagi di Brazil,” katanya.

Gotze masuk selaku pemain gantian kepada penyerang veteran, Miroslav Klose pada minit ke-88 sebelum jaringan bersejarahnya di ledak tujuh minit sebelum masa tambahan berakhir dengan menyudahkan dengan sempurna hantaran Andre Schuerrle dan menewaskan Sergio Romero.

Ia masa yang penuh bersejarah buat penyerang berusia 22 tahun itu yang meninggalkan kelab lamanya, Borussia Dortmund untuk menyertai Bayern, tahun lalu dengan nilai AS$50.3 juta (RM160.2 juta) yang memecah rekod pembelian pemain buat Liga Jerman.

Goetze bergelut untuk meletakkan dirinya dalam kesebelasan utama pada musim pertama bersama Bayern dan mengakui dia diuji dengan amat kuat sepanjang 12 bulan lalu.

“Ia bukanlah tahun yang mudah atau kejohanan yang mudah buat saya. Saya banyak berhutang kepada keluarga saya dan teman wanita (Ann Kathrin Brommel) yang sentiasa mempercayai saya.

“Ia bukan mudah, namun saya sudah gembira untuk berada di sini. Saya terus berlatih dan bekerja keras dan kami layak untuk memenangi trofi ini,” katantya . - AFP