KUALA LUMPUR - Persatuan Pengguna Pulau Pinang (CAP) mengulangi permintaan supaya kerajaan tidak membina insinerator bagi melupuskan sisa di negara ini.

Presidennya, S.M. Mohamed Idris mendakwa, dakwaan pihak industri insinerator cekap dalam menghasilkan elektrik cuma satu mitos.

"Hkikatnya semua insinerator adalah pembazir tenaga yang besar.

"Memandangkan nilai kalorifik sisa yang rendah, insinerator hanya mampu menjana sejumlah kecil tenaga manakala memusnahkan sebahagian besar bahan yang boleh diguna semula," dakwanya melalui satu kenyataan media hari ini.

Mohamed turut mendakwa, selain membazirkan tenaga, insinerasi sisa juga mempunyai banyak kesan negatif terhadap alam sekitar, sosial dan kesihatan masyarakat.

Beliau mendakwa penggunaan teknologi tersebut bakal meracuni alam sekitar, tubuh dan bekalan makanan dengan bahan kimiatoksik serta menghasilkan produk-sampingan toksik,

Dakwanya, insinerator turut menghasilkan produk sampingan toksik, melemahkan pencegahan sisa dan kitar semula, menyumbang kepada perubahan iklim global, tidak ekonomik serta menyembunyikan bukti industri tidak mapan dan kotor.

Justeru, beliau meminta kerajaan Malaysia tidak meneruskan cadangan untuk membina insinerator sisa tersebut sebaliknya menyediakan strategi sisa sifar untuk negara ini.

"Kita perlu mempelajari daripada bandar raya seperti Buenos Aires, Canberra, Kovalam dan San Francisco yang meluluskan resolusi sisa sifar dan mempunyai pelan inovatif untuk mengurangkan paras pembuangan sisa mereka kepada sifar," dakwanya. - mynewshub.my