<p style="text-align: justify;">KUALA LUMPUR - Pengundi bukan Islam Teluk Intan dan Bukit Gelugor diseru tidak mengundi DAP dalam Pilihan Raya Kecil (PRK) kali ini sebagai tanda protes ke atas parti itu kerana gagal memastikan PAS membatalkan terus hasrat untuk melaksanakan undang-undang hudud di Kelantan.</p>
<p style="text-align: justify;">Ahi Majlis Tertinggi Wanita MIC, Kogilam Suppiah berkata, DAP tidak berkemampuan mendesak PAS berbuat demikian sedangkan parti itu mempunyai bilangan kerusi yang lebih banyak berbanding PAS dan Parti Keadilan Rakyat (PKR) di Dewan Rakyat.</p>
<p style="text-align: justify;">“Wanita MIC menyeru semua pengundi di Bukit Gelugor dan Teluk Intan menggunakan peluang dalam dua PRK ini untuk protes undi terhadap DAP.. Strategi ini dapat memberi tekanan kepada pakatan pembangkang untuk mendesak PAS membatalkan terus hasrat tersebut.</p>
<p style="text-align: justify;">“PAS sebenarnya cuma menangguhkan hasrat pembentangan Rang Undang-Undang Persendirian tentang Hudud di Parlimen untuk membantu pembangkang meraih undi dalam PRK Bukit Gelugor dan Teluk Intan. Mereka tetap berniat membentangkan di persidangan Dewan Rakyat pada September tahun ini,” katanya melalui satu kenyataan media hari ini.</p>
<p style="text-align: justify;">PAS sebelum ini menjelaskan akan menetapkan tarikh Rang Undang-Undang Persendirian berkenaan pelaksanaan Kanun Je­nayah Syariah II 1993 Kelantan atau hudud untuk dibentang dalam sidang Dewan Rakyat selepas parti itu membuat keputusan menangguhkannya baru-baru ini.</p>
<p style="text-align: justify;">Penangguhan itu dibuat atas alasan PAS mahu memberi ruang kepada jawatankuasa teknikal antara kerajaan Pusat serta kerajaan negeri Kelantan yang ditubuhkan bagi merumuskan cadangan atau tindakan selanjutnya.</p>
<p style="text-align: justify;">Rancangan PAS itu tidak disokong oleh rakan parti dalam pakatan pembangkang iaitu DAP dan PKR dengan DAP mendakwa hudud tidak sesuai dilaksanakan di negara ini kerana bercanggah dengan Perlembagaan Negara. - mynewshub.my</p>