KUALA LUMPUR - Timbalan Perdana Menteri, Tan Sri Muhyiddin Yassin hari ini menerima kunjungan hormat Naib Presiden Filipina, Jejomar C Binay, di sini.

Binay dan delegasi beliau berada di Malaysia untuk lawatan rasmi tiga hari dari 18 hingga 19 Jun.

Turut hadir pada pertemuan itu Duta Filipina di Malaysia, Jose Eduardo E Malaya III dan Setiausaha Pertama dan Konsul di Kedutaan Filipina, Maria Antonina Oblena.

Delegasi Malaysia termasuk Ketua Setiausaha Kementerian Pendidikan, Tan Sri Dr Madinah Mohamad dan Ketua Pengarah Pelajaran, Datuk Dr Khair Mohamad Yusof.

Dalam pertemuan setengah jam itu, kedua-dua pemimpin membincangkan antara lain isu-isu berhubung pendidikan dan ekonomi.

Semasa lawatannya di Malaysia, Binay dijadual menghadiri beberapa mesyuarat dan pelancaran rasmi Pejabat Biro Pengakap Sedunia Kuala Lumpur di Brickfields petang ini.

Binay adalah Presiden Kebangsaan Pengakap Filipina. - BERNAMA