<p dir="ltr" style="color: #222222;">KUCHING - Kementerian Sumber Manusia bertekad mencapai sasaran untuk menambah kemahiran kira-kira 210,000 pekerja di bawah program Pengiktirafan Pembelajaran Terdahulu (RPL) tahun depan, sekalipun didakwa ada penyelewengan dalam program itu.</p>
<p dir="ltr" style="color: #222222;">Menterinya Datuk Seri Richard Riot Jaem berkata ini kerana kejayaan program itu antara petunjuk prestasi utama (KPI) kementerian tahun ini selain merupakan satu pendekatan di bawah agenda negara untuk meningkatkan kualiti sumber manusia.</p>
<p dir="ltr" style="color: #222222;">"Saya tidak mahu KPI merosot hanya kerana ada rintangan yang menghalang kita daripada mencapai matlamat RPL," katanya kepada pemberita, di sini hari ini.</p>
<p dir="ltr" style="color: #222222;">RPL menjadi isu baru-baru ini selepas portal berita 'The Heat' mendakwa ada penyelewengan dalam pelantikan syarikat yang menjalankan latihan untuk program itu.</p>
<p dir="ltr" style="color: #222222;">Susulan itu, Riot dilapor berkata kementeriannya akan mengambil tindakan undang-undang terhadap portal berita tersebut kerana menyiarkan laporan palsu dan tidak berasas. - BERNAMA</p>