KUALA LUMPUR - Pengerusi DAP Johor, Liew Chin Tong mendakwa Yayasan Perbandaran Kluang (YPK) mengenakan bayaran sebanyak RM1,700 kepada peniaga bazar Ramadan di bandar itu.

Beliau mendakwa, bayaran itu terlalu tinggi dan peniaga terbabit turut dikenakan  pelbagai caj tambahan lain lalu menimbulkan keraguan dalam kalangan peniaga terbabit.

"Dalam lawatan di Bazar Ramadhan Taman Makmur, Kluang, saya diberitahu bahawa penjaja-penjaja hanya membayar RM200 sebagai sewa satu tapak untuk sumbangan bubur lambok kepada 10,000 penduduk tempatan.

"Sebaliknya, YBK mengenakan bayaran sebanyak RM1,700 terhadap penjaja-penjaja Bazar Ramadhan Kluang yang terletak di bandar Kluang. Ini tidak termasuk lagi caj-caj tambahan," dakwanya melalui satu kenyataan media hari ini.

Sehubungan itu, Chin Ting meminta kerajaan negeri memberi penjelasan tentang perkara itu memaklumkan orang ramai tujuan bayaran sebanyak itu dikenakan bagi memastikan ketelusan pentadbiran.