<strong>KATSUAKI</strong> Fujiwara sudah tidak sabar untuk menamatkan pemburuan gelaran juara SuperSports 600cc Kejuaraan Motosikal Asia PETRONAS (ARRC) musim 2014 apabila seluruh kontinjen bakal beraksi di litar keramat Kawasaki, Litar Lumba Antarabangsa Autopolis, Jepun bagi menghadapi saingan pusingan ketiga kejuaraan bermula dari 15 sehingga ke-17 ogos ini.

Pelumba Beet Kawasaki Racing itu mempamerkan prestasi kurang memberangsangkan pada musim ini apabila masih gagal meraih sebarang gelaran juara, prestasi terburuk yang dipamerkannya sejak mula beraksi di pentas Asia  pada tahun 2011 dimana pelumba itu tidak pernah gagal meraih sekurang-kurangnya satu gelaran juara dalam dua pusingan awal setiap musim.

Sebaliknya pada tahun ini Mohd Zamri Baba pula mendapat perhatian setelah meraih kemenangan berganda pada pusingan pembukaan di Malaysia, pelumba pertama negara yang melakukannya sejak perlumbaan SuperSports 600cc diperkenalkan manakala M.Fadli Immamuddin dan Mohd Zaqhwan Zaidi meletakkan nama sebagai juara pada pusingan kedua di Indonesia, Jun lepas.

"Saingan musim ini khususnya dua pusingan lepas sangat-sangat mencabar," jelas Fujiwara.

"Zamri menunjukkan peningkatan yang begitu ketara selepas beralih ke pasukan baharu pada musim ini. Ini meletakkan dia sebagai pencabar utama merebut kejuaraan pada musim ini malah jika diperhatikan perebutan petak perlumbaan juga semakin sengit terutama dengan peningkatan prestasi pelumba-pelumba muda seperti Zaqhwan dan H.A Yudhistira. Namun sebenarnya ini merupakan satu perkembangan positif buat kejuaraan ini dan juga pelumba-pelumba di Asia, malah senario seperti inilah yang sering diharapkan oleh peminat-peminat," tambah Fujiwara.

Meskipun tanpa sebarang gelaran juara, Fujiwara masih kekal sebagai pencabar utama merebut gelaran pada musim ini memandangkan masih mampu berada di tangga ketiga keseluruhan dengan 49 mata setelah meraih dua podium sewaktu di Malaysia dan tempat keempat di Indonesia.

Beraksi di gelanggang latihan Kawasaki, litar Autopolis pada minggu ini, Fujiwara yakin dia mampu bangkit untuk meraih gelaran juara sekaligus mencerahkan peluang dalam misi meraih gelaran juara keseluruhan buat kali kedua.

"Litar ini boleh dianggap sebagai litar kami sendiri kerana disinilah kami menjalankan ujian dan juga latihan. Selain insiden kerosakan kotak gear yang pernah saya alami sewaktu perlumbaan akhir, litar ini tidak pernah mengecewakan saya dan juga jentera Kawasaki sendiri. Namun kami tidak boleh terlalu bergantung kepada keputusan tersebut sebaliknya perlu terus meningkatkan prestasi sedia ada demi memastikan gelaran juara berada dalam genggaman pada perlumbaan kali ini," jelas Fujiwara.

Selepas dua pusingan berlangsung, Zamri yang kini membawa cabaran Musashi Boon Siew Honda menguasai kedudukan teratas dengan 66 mata sambil Yhudistira (Manual Tech KYT Kawasaki Racinng) di kedudukan kedua dengan 59 mata.