RIO DE JANEIRO - Jurulatih Jerman, Joachim Loew melabelkan Mario Goetze sebagai ‘budak ajaib’ selepas pemain gantian itu tampil meledakkan gol kemenangan ketika membantu pasukan menewaskan Argentina 1-0 dalam final di Stadium Maracana, di sini, pagi tadi.

“Goetze adalah budak ajaib, dia pemain yang dapat beraksi dalam beberapa posisi. Dia boleh menentukan keputusan perlawanan dan itulah apa dilakukan olehnya hari ini (pagi tadi),” kata Loew.

Jurulatih Jerman itu juga bangga dengan kejayaan bersejarah pasukannya untuk muncul barisan pertama dari Eropah untuk menang di Amerika Selatan. “Kami berkumpul selama 55 hari, kami memulakan projek ini beberapa tahun lalu dan ia menuntut banyak kerja keras. Inilah hasil disaksikan hari ini,” kata Loew.

Pengendali berkenaan juga berkata Jerman memberi persembahan terbaik dalam semua tujuh perlawanan di Brazil dan beranggapan kejayaan di sini adalah hasil daripada semangat pasukan yang tinggi.

“Kami bangga menjadi pasukan Eropah pertama menang gelaran terbesar ini di bumi Amerika Selatan. Di Brazil, di Rio...di negara yang gilakan bola sepak. Ini membuat kami amat bangga,” katanya. - AFP