<p style="text-align: left;">KUALA LUMPUR - Seramai 92 orang maut akibat wabak denggi sepanjang tahun lalu dengan kebanyakan kes kematian tersebut dilaporkan di Johor dan Selangor, kata Timbalan Ketua Pengarah Kesihatan (Kesihatan Awam), Datuk Dr. Lokman Hakim Sulaiman.</p>
<p style="text-align: left;">Beliau berkata, keseluruhan kes kematian akibat wabak denggi sepanjang tahun lalu juga meningkat sebanyak 163 peratus berbanding tahun lalu iaitu sebanyak 57 kematian berbanding cuma 35 kes kematian pada tahun 2012.</p>
<p style="text-align: left;">"Johor dan Selangor mencatatkan kes kematian demam denggi tertinggi iaitu sebanyak 24 kes, diikuti Melaka (9), Kuala Lumpur dan Putrajaya (8), Pulau Pinang (7), Sabah (5), Perak (4), Sarawak (4), Pahang (2) dan Kelantan (2).</p>
<p style="text-align: left;">"Manakala satu kes bagi setiap negeri untuk Negeri Sembilan, Kedah dan Perlis. Negeri yang tiada melaporkan kematian denggi adalah Terengganu dan Labuan," katanya melalui satu kenyataan media hari ini.</p>
<p style="text-align: left;">Lokman Hakim seterusnya memaklumkan, sebanyak 2,120 kes demam denggi pada minggu lalu iaitu dari 22 sehingga 28 Disember 2013 yang merupakan bilangan kes demam denggi mingguan tertinggi pernah dilaporkan di Malaysia.</p>
<p style="text-align: left;">Menurutnya, peningkatan berterusan kes itu pada akhir tahun 2013 menjadikan keseluruhan kes demam denggi sebanyak 43,346 kes sepanjang tahun lalu yang merupakan peningkatan sebanyak 98 peratus berbanding hanya 21,900 kes pada tahun 2012.</p>
<p style="text-align: left;">Katanya, sebanyak 12 negeri menunjukkan peningkatan kes pada tahun ini berbanding tahun lalu iaitu Selangor yang mencatatkan peningkatan sebanyak 14,739 kes, Johor (3,178), Melaka (1,056), Perak (803) Kuala Lumpur dan Putrajaya (756), Negeri Sembilan (646), Pulau Pinang (262), Kelantan (182), Pahang (84), Perlis (54), Sabah (52), dan Labuan (4).</p>
<p style="text-align: left;">"Hanya tiga negeri mencatatkan penurunan kes denggi pada tahun 2013 iaitu Terengganu, Sarawak dan Kedah. Hasil analisa Kementerian Kesihatan bagi kes tahun 2013 menunjukkan 774 kes daripada 43,346 kes keseluruhan dilaporkan merupakan kes demam denggi berdarah," katanya. - mynewshub.my</p>