PEKAN - Kerajaan akan mencari kaedah terbaik untuk membantu golongan pekebun kecil di negara ini secara berterusan dalam menghadapi masalah kejatuhan harga getah dunia, kata Datuk Seri Najib Tun Razak.

Perdana Menteri berkata sehubungan itu Kementerian Kemajuan Luar Bandar dan Wilayah serta Kementerian Perusahaan, Perladangan dan Komoditi diminta memikirkan perancangan yang terbaik ke arah itu.

"Kalau pembangkang sentiasa membangkitkan isu demi isu, kerajaan pula memilih untuk terus membantu rakyat.

"Oleh sebab itu saya telah minta dua kementerian ini memikirkan apa lagi langkah baik jangka pendek, sederhana mahupun panjang untuk pastikan kita dapat bantu pekebun kecil," katanya pada majlis penyampaian dividen Risda peringkat nasional di Dewan Seri Perdana Kolej Automotif Antarabangsa di sini, hari ini.

Majlis turut dihadiri isteri Perdana Menteri Datin Seri Rosmah Mansor, Menteri Kemajuan Luar Bandar dan Wilayah Datuk Seri Mohd Shafie Apdal dan Menteri Besar Pahang Datuk Seri Adnan Yaakob.

Najib berkata kerajaan sedar sebagai sebuah negara yang kecil, Malaysia tidak
mampu untuk mempengaruhi harga komoditi itu di pasaran dunia, berbeza dengan
negara besar seperti China.

"Maka kita tidak ada pilihan selain melihat secara dalaman bagaimana mengumpul kekuatan kewangan di peringkat dalaman dibantu dengan strategi dan langkah tertentu untuk membantu pekebun kecil," katanya.

Berikutan itu juga, baru-baru ini kerajaan meluluskan bantuan RM154 juta dengan bayaran RM500 secara 'one off' kepada 260,000 pekebun kecil dan 48,872 penoreh yang terjejas berikutan kejatuhan harga getah di pasaran.

Pada masa sama, perdana menteri turut meminta Pihak Berkuasa Kemajuan Pekebun Kecil Perusahaan Getah (Risda) memastikan supaya harga getah yang ditawarkan kepada pekebun kecil merupakan harga terbaik.

"Pastikan juga mereka (pekebun kecil) melakukan amalan pertanian yang baik di semua peringkat dan pokok getah yang ditanam dalam projek tanaman semula itu daripada klon yang terbaik.

"Pekebun kecil juga perlu digalakkan melakukan aktiviti sampingan yang dapat
membantu mereka menambah pendapatan untuk keluarga," katanya.

Dalam majlis itu, Najib mengumumkan kenaikan elaun daripada RM500 kepada RM800 sebulan kepada 500 Pemaju Masyarakat Risda.

Beliau berkata kenaikan yang berkuat kuasa 1 Jun itu dilakukan setelah mengambil kira bebanan tugas yang terpaksa ditanggung oleh Pemaju Masyarakat Risda selama ini.

"Dengan kenaikan elaun ini, saya meminta Risda mengkaji semula syarat kelayakan melantik pemaju masyarakat ini seperti had umur, daya kepimpinan dan tahap pendidikan mereka bagi memastikan ia selaras dengan pelantikan pemimpin tempatan yang lain," katanya.

Perdana Menteri turut mengumumkan durian runtuh kepada 32,238 pekebun kecil di seluruh negara yang merangkumi peserta Tanaman Semula Komersial dan Rancangan Tanam Baru Berkelompok dengan pemberian dividen sebanyak RM164.9 juta. - BERNAMA