MUAR - Seorang pekerja syarikat perkapalan terselamat meskipun kereta dipandunya remuk teruk selepas terbabit kemalangan di Kilometer 139.7 Lebuhraya Utara Selatan berhampiran Plaza Tol Pagoh di sini, kelmarin.

Kejadian kira-kira jam 10 malam itu melibatkan dua kereta dan sebuah bas, bagaimanapun tiada kemalangan jiwa dilaporkan.

Pemandu Proton Wira, Rahmat Razekan Manap, 38, berkata, keretanya hilang kawalan lalu merempuh pembahagi jalan selepas dilibas belakang treler yang memintas kenderaannya di laluan kiri lebuh raya.

“Ketika itu saya berada di laluan kanan lebuh raya dalam perjalanan pulang ke rumah di Melaka selepas menziarahi saudara di Johor Bahru.

“Kereta seolah-olah melekat pada pembahagi jalan menyebabkan pintu pemandu terpaksa ditendang sebelum boleh dibuka,” katanya ketika ditemui di Balai Trafik Daerah Muar.

Katanya, dia segera berlari melintasi jalan untuk ke tepi lebuh raya bagi menyelamatkan diri.

“Sebaik selamat berada di tepi lebuh raya, saya dengar dentuman kuat dan apabila menoleh saya dapati sebuah Toyota Vios merempuh kereta saya sebelum sebuah bas ekspres melanggar kedua-dua kereta.

“Kejadian ini merupakan pengalaman menakutkan dan saya masih trauma namun bersyukur dapat menyelamatkan diri,” katanya.

Sementara itu, Timbalan Ketua Polis daerah Muar, Superintendan Muhammad Hanif Othman ketika dihubungi mengesahkan laporan kejadian dan memaklumkan hanya penumpang Toyota Vios yang cedera ringan. - <strong>Sinar Harian</strong>