PORT DICKSON - Menteri Besar Negeri Sembilan Datuk Seri Mohamad Hasan hari ini menyertai kira-kira 4,000 pegawai dan anggota tentera serta orang awam di majlis solat hajat Perdana di padang kawad Pusat Latihan Asas Tentera Darat di sini.

Majlis itu turut dihadiri Panglima Latihan Tentera Darat Mej Jen Datuk Suhaimi Mohd Zuki, Panglima 1 Briged Brig Jen Datuk Adnan Abu Bakar dan Mufti Kerajaan Negeri Datuk Mohd Yusof Ahmad.

Solat hajat itu diimamkan Pengarah Pengurusan Kor Agama Tentera Darat (Kagat) Kol Nawawi Daud.

Bercakap kepada pemberita kemudian, Mohamad berkata solat hajat itu diadakan untuk memohon ke hadrat Allah SWT agar melimpahkan kesejahteraan dan keselamatan kepada Malaysia amnya dan pasukan keselamatan khasnya supaya sentiasa terpelihara daripada sebarang gangguan.

Di samping itu, katanya ia juga untuk memohon agar dipermudahkan segala usaha dalam mencari kebenaran di sebalik insiden pesawat MH17 manakala mereka yang bertanggungjawab dapat dibawa ke muka pengadilan.

"Selain itu, kita memohon agar Allah SWT mencucuri rahmat dan memberi kemenangan kepada rakyat Palestin di Gaza yang memperjuangkan tanah air mereka.

Kita juga memohon supaya segala bantuan kemanusiaan, mudah sampai kepada rakyat Palestin yang sedang menderita buat masa ini akibat tindakan kejam tentera Isreal mengebom penempatan mereka," katanya. - BERNAMA