Israel kini sudah mula mengundurkan bala tenteranya dari bumi Gaza dalam perlaksanaan gencatan senjata kemanusiaan selama 72 jam yang dicapai persetujuannya hari ini.

Menurut jurucakap tentera rejim Zionis, Israel akan menempatkan tenteranya pada kedudukan bertahan di luar sempadan Gaza, menurut laporan agensi berita CNN.

Gencatan senjata selama tiga hari itu dimeteri antara pihak Hamas dan Israel berkuatkuasa hari ini bermula pukul 8 pagi tadi waktu tempatan.

Laporan CNN itu menyebut, ada persoalan adakah gencatan kali ini akan kekal berbeza dengan yang sebelum ini apabila ia dicabuli rejim Zionis.

Dalam konflik terbaru kedua-dua pihak, Israel telah pun membunuh lebih 1,000 orang rakyat Palestin dalam tempoh empat minggu sejak serangan rejim laknat itu bermula.

Pengunduran tentera Israel memastikan tiada lagi pertempuran darat berlaku buat masa ini tetapi risiko berlaku serangan dari udara masih tegang mahupun dari pihak Israel melalui jet pejuang mereka atau dari Hamas melalui pelancar roket mereka.

CNN melaporkan kira-kira 20 roket ditembak dari Gaza beberapa minit sebelum gencatan senjata itu berkuatkuasa. Bagaimanapun, 15 minit sebelum itu, Israel melancarkan serangan udara di selatan bandar Gaza.

Pada ketika ini, kedua-dua pihak sentiasa berjaga-jaga biarpun bersetuju untuk meletakkan senjata buat masa ini.

"Kami menerima gencatan senjata ini dengan mata yang luas terbuka," kata jurucakap Israel Mark Regev.

Nada berhati-hati turut disuarakan pejuang Islam Hamas dengan mengatakan bahawa jika Israel mematuhi perjanjian gencatan senjata, begitu juga mereka.

"Kita berharap mereka akan bersetuju dan komited dalam gencatan senjata kali ini," kata jurucakap Hamas Osama Hamdan pula.

<iframe src="http://edition.cnn.com/video/api/embed.html#/video/world/2014/08/04/lead-bts-regev-hamdan-israel-palestinians-agree-cease-fire.cnn" width="530" height="234" frameborder="0"></iframe>

Kerajaan Mesir yang mencadangkan gencatan senjata itu, tetapi enggan mendedahkan butiran perjanjian gencatan berkenaan.