KUALA LUMPUR - Parti DAP perlu mengambil langkah untuk menghalang PAS daripada meneruskan rancangan melaksanakan undang-undang di Kelantan, kata Ketua Pemuda Gerakan, Tan Keng Liang.

Menurut beliau, DAP tidak sepatutnya mengelak dan mengalihkan tanggungjawab parti itu kepada Gerakan kerana DAP yang merupakan sekutu PAS dan Parti Keadilan Rakyat (PKR) dalam pakatan pembangkang.

"Saya merujuk kepada kenyataan Penasihat DAP, Lim Kit Siang yang meminta Gerakan mengambil pendirian membantah Hudud. Gerakan telah menghantar notis perundangan kepada PAS bahawa kami akan mengambil tindakan undang-undang jika PAS membawa perkara itu kepada Parlimen.

"DAP pula tidak melakukan sebarang tindakan untuk menghalang rancangan PAS mahu melaksanakan Hudud di Kelantan. Apa yang PAS akan lakukan jika DAP tetap membentangkan undang-undang itu di Parlimen nanti," katanya melalui satu kenyataan media hari ini.

Justeru, Keng Liang mencabar DAP supaya menghentikan kerjasama dengan PAS dan meninggalkan pakatan pembangkang jika PAS tetap membentangkan Hudud di Parlimen. - mynewshub.my