KUALA LUMPUR - Seramai 21 anggota pasukan siasatan khas dari Malaysia digerakkan ke `Forward Operation Base' (FOB) di Soledar yang terletak kira-kira 100 kilometer dari lokasi nahas pesawat Malaysia Airlines (MH17) petang ini.

Menteri Dalam Negeri, Datuk Seri Dr. Ahmad Zahid Hamidi berkata, tempoh perjalanan dari Kharkiv ke Soledar memakan masa kira-kira empat jam dan jarak perjalanan dari Soledar ke lokasi nahas kira-kira satu jam.

“Sebuah `Combined Joint Task Force' di Kharkiv telah memutuskan, pasukan Malaysia seramai 21 orang akan digerakkan ke FOB di Soledar kira-kira 4 jam perjalanan dari Karkiv pada jam 2 petang ini.

“Jika keadaan keselamatan memberangsangkan, kita akan masuk untuk membuat penggeledahan di kawasan nahas pesawat bersama-sama pasukan Netherland dan Australia pada pagi Isnin," katanya dalam satu kenyataan media hari ini.

Pasukan PDRM yang diketuai Ketua Polis Negara, Tan Sri Khalid Abu Bakar berlepas dengan keretapi dari Kiev ke Kharkiv sejauh 500 kilometer pada Sabtu lalu sebelum meneruskan perjalanan ke Soledar.

Khalid yang mengetuai 68 anggota polis dari pelbagai unit berlepas ke Ukraine pada Rabu lalu untuk bersama pasukan keselamatan antarabangsa, termasuk Belanda dan Australia, bagi melakukan siasatan lanjut mengenai nahas penerbangan MH17, yang jatuh terhempas pada 17 Julai lalu.

Pasukan Siasatan Khas MH17 Malaysia terdiri daripada pegawai forensik polis, Pasukan Mencari dan Menyelamat Khas Malaysia (SMART) dan pegawai perubatan. - mynewshub.my

&nbsp;