KUALA TERENGGANU - Penguasaan Bahasa Inggeris dalam kalangan pelajar sekolah rendah dan menengah di Terengganu masih lemah dan boleh dikategorikan sebagai kritikal, kata Pengerusi Jawatankuasa Pelajaran, Pengajian Tinggi dan Tugas-Tugas Khas negeri, Ghazali Taib.

Katanya, sebagai bahasa utama dunia, keperluan untuk menguasai Bahasa Inggeris adalah sangat mendesak dan kemampuan pelajar untuk menguasainya akan memastikan mereka tidak bermasalah dalam mata pelajaran lain, terutama yang berteraskan sains dan teknologi.

"Kerajaan negeri sedar masalah ini dan pelbagai program telah dilakukan oleh Jabatan Pendidikan Negeri Terengganu (JPNT) untuk mengukuhkan penguasaannya di kalangan pelajar.

"Namun, kita masih belum berpuas hati dengan prestasi Bahasa Inggeris ini dan meminta kerjasama dari semua pihak terutama ibu bapa untuk menanam minat kepada anak mereka untuk menguasai bahasa ini dan mempraktikkannya di dalam rutin harian," katanya di sini, hari ini.

Katanya, media tempatan turut diminta memainkan peranan dalam meningkatkan kesedaran orang ramai mengenai kepentingan untuk berkomunikasi dalam bahasa itu agar generasi akan datang tidak akan terus keciciran.

Ghazali berkata, penerimaan masyarakat di Terengganu untuk menggunakan bahasa itu dalam pertuturan harian juga sangat kritikal berbanding dengan negeri di sebelah Pantai Barat.

"Kadang-kadang, terdapat budaya tidak sihat di kalangan orang ramai yang suka memperlekehkan sesiapa sahaja yang cuba bertutur dalam bahasa itu sedangkan di Pantai Barat penggunaannya adalah meluas.

"Selain mengambil kira indikator keputusan peperiksaan awam, kita juga merujuk kepada penglibatan murid dalam aktiviti ko-kurikulum di sekolah dan rumusannya mendapati penggunaan Bahasa Inggeris ini boleh ditingkatkan sekiranya asas yang kukuh telah dilakukan sejak kecil lagi," katanya.

Tumpuan kini diberi kepada pelajar yang akan menduduki peperiksaan awam, terutama Sijil Pelajaran Malaysia (SPM) di mana bahasa Inggeris dijadikan sebagai antara mata pelajaran yang wajib lulus menjelang 2016 nanti. - BERNAMA