PASIR PUTEH - Agensi Penguatkuasaan Maritim Malaysia (APMM) Daerah Maritim 10 Tok Bali di sini menahan sebuah bot kargo dan merampas 100 tan metrik ikan Ahad lepas.

Ketua Penguatkuasanya, Komander Khoo Teng Chuan berkata bot itu ditahan kira-kira 25 batu nautika dari pantai Tok Bali oleh bot peronda APMM dalam operasi Perkasa Timur dan Tumpas.

“Hasil pemeriksaan terhadap bot kargo itu, didapati seorang nakhoda bersama lapan pekerja warga asing tidak mempunyai dokumen pengenalan diri yang sah," katanya kepada pemberita di sini hari ini.

Beliau berkata bot tersebut juga tidak mempunyai Surat Izin Belayar daripada mana-mana pelabuhan dan tidak mempunyai lesen bot yang sah. - BERNAMA