KUALA LUMPUR - “Ada ramai bukan Islam nama seperti umat Islam termasuk Ketua Pegawai Eksekutif, Unit Pengurusan Prestasi dan Pelaksanaan (PEMANDU), Datuk Seri Idris Jala,” kata Ahli Parlimen DAP Serdang, Dr. Ong Kian Ming.

Justeru beliau mempersoalkan sama ada Jabatan Agama Islam Selangor (JAIS) akan menyiasat jika menerima laporan oleh mana-mana pihak terdapat individu bernama Idris Jala memasuki mana-mana gereja di Selangor selepas ini.

Beliau turut mengecam kenyataan Timbalan Ketua Pengarah JAIS, Ahmad Zaki Arshad bahawa JAIS menyiasat jika menerima laporan ada umat Islam berada di tempat ibadat bukan Islam.

“Adakah salah untuk seseorang muslim melawat gereja atau kuil untuk meraikan majlis perkahwinan rakan bukan Islam mereka. Adakah bukan Islam di Selangor perlu dilarang menjemput rakan beragama Islam menghadiri perkahwinan mereka selepas ini.

“Adakah semua pemimpin politik beragama Islam perlu berhenti daripada memasuki majlis atau tempat ibadah bukan Islam,” soalnya melalui satu kenyataan media hari ini.

Kian Ming mendakwa, beberapa tindakan yang dilakukan JAIS ke atas bukan Islam sebelum ini sebenarnya menimbulkan persepsi dalam kalangan bukan Islam di Selangor mereka sedang ditekan pihak berkuasa negeri itu.

Antara tindakan itu merampas beratus naskah Bible daripada Persatuan Bible Malaysia (BSM) dan menyerbu gereja di Petaling Jaya serta menyerbu majlis perkahwinan Hindu di Shah Alam.

“Tindakan oleh JAIS itu telah meningkatkan persepsi bahawa bukan Islam di Selangor kini 'di bawah pengepungan ' yang akan hanya memburukkan lagi hubungan antara kaum bukan sahaja di Selangor tetapi di seluruh negara.

“Tindakan-tindakan itu menunjukkan JAIS adalah sebuah jabatan yang gagal untuk mengambil kira aspek sensitiviti komuniti bukan Islam di Selangor dan mengambil pendekatan yang keterlaluan semasa melakukan siasatan ke atas laporan-laporan yang diterima,” katanya.

Dakwa beliau, JAIS juga sepatutnya mendapatkan kebenaran daripada kerajaan Selangor sebelum mengambil sebarang tindakan apabila menerima laporan tentang penyebaran agama lain ke atas umat Islam di negeri itu. - mynewshub.my