KUALA LUMPUR - Bukan sahaja wakil rakyat Barisan Nasional (BN) bimbang dengan kualiti air yang diambil daripada bekas lombong, seorang Ahli Parlimen pakatan pembangkang turut meragui jaminan kerajaan Selangor bahawa air itu selamat untuk digunakan oleh orang ramai.

Ahli Parlimen Klang daripada DAP, Charles Santiago berkata, jaminan yang diberikan Pengerusi Jawatankuasa Tetap Belia dan Sukan, Infrastruktur dan Kemudahan Awam negeri, Dr. Ahmad Yunus Hairi bercanggah dengan beberapa kajian yang dilakukan oleh pakar ke atas kualiti air bekas lombong.

"Ahmad Yunus memberi jaminan dengan berkata analisa kualiti air telah dilakukan oleh pihak berkuasa tetapi saya telah berjumpa ahli kimia, ahli geologi, kesihatan dan jurutera air untuk mendapatkan pandangan mereka.

"Sebelum kerajaan Selangor menyimpulkan air bekas lombong selamat digunakan, mereka perlu tahu tindak balas pencairan bahan logam berat dalam air berbeza bergantung kepada jumlah air di bekas lombong. Oleh itu ujian perlu dilakukan dalam kedua-dua tempoh itu," katanya melalui satu kenyataan media hari ini.

Charles berkata, pada musim kemarau atau paras air yang rendah, jumlah arsenik, plumbum dan logam berat menjadi lebih pekat secara semulajadi dan boleh memberi kesan ke atas kesihatan pengguna.

"Ahmad perlu memberi perhatian terhadap persoalan ini untuk menyakinkan orang ramai," tegasnya.