<p style="text-align: left;">Kuala Lumpur - Kadar penggunaan pengangkutan awam di Lembah Klang terus meningkat terutama waktu puncak sebelah pagi, demikian menurut kajian tahunan Suruhanjaya Pengangkutan Awam Darat (SPAD).</p>
<p style="text-align: left;">Kajian itu menunjukkan peratus penggunaan pengangkutan awam pada 2013 ialah 20.8 peratus, meningkat 1.2 peratus daripada 19.6 peratus pada 2012.</p>
<p style="text-align: left;">SPAD dalam satu kenyataan semalam berkata, jumlah perjalanan yang dibuat waktu puncak sebelah pagi juga meningkat sembilan peratus kepada 5.7 juta perjalanan pada 2013 berbanding 5.3 juta perjalanan tahun sebelumnya.</p>
<p style="text-align: left;">“Pada 2013, penumpang sebelah pagi setiap hari ialah 827,000 berbanding 635,000 pada 2012,” kata kenyataan itu.</p>
<p style="text-align: left;">Kajian itu juga mendapati penumpang rel bandar juga melepasi penumpang bas memandangkan rel menyumbang 52 peratus bagi pengguna pengangkutan awam.</p>
<p style="text-align: left;">Menurut kenyataan itu, jumlah penumpang pada waktu puncak sebelah pagi bagi KTM Komuter meningkat kepada 51,200 pada 2013 berbanding 34,700 pada 2012 (meningkat 48 peratus).</p>
<p style="text-align: left;">Bagi pengguna LRT pula, jumlah penumpang juga meningkat kepada 21,500 berbanding 15,400 (2012) (meningkat 40 peratus); Monorail kepada 192,200 (2013) daripada 136,700 (2012) (meningkat 40 peratus) dan penumpang ERL kepada 6,200 tahun lepas berbanding 4,800 pada 2012 (meningkat 29 peratus). - BERNAMA</p>