KUALA LUMPUR - Persatuan Pengguna Subang dan Shah Alam (Cassa) bimbang isu bekalan air bersih di Selangor akan berterusan sekiranya Tan Sri Abdul Khalid Ibrahim melepaskan jawatan Menteri Besar negeri itu.

Presidenya, Datuk Dr. Jacob George melahirkan kebimbangan itu berikutan Pengarah Strategi Parti Keadilan Rakyat (PKR), Rafizi Ramli mendakwa terma perjanjian air akan dikaji semula jika Selangor mendapat Menteri Besar baharu.

"Cassa menyokong langkah Abdul Khalid mahu menyegerakan proses pengambilalihan syarikat konsesi air tetapi ia dilambatkan dengan kekecohan dan ketidakpuashatian yang timbul dalam kalangan ahli-ahli politik.

"Adakah proses pengambilalihan ini perlu dilengah-lengahkan lagi. Proses pengambilalihan industri air ini telah makan masa sejak tahun 2008. Adakah semua wakil kerajaan Selangor dan agensi-agensi lain yang berkaitan dalam perjanjian air ini tidak boleh dipercayai," katanya melalui satu kenyataan media hari ini.

Sehubungan itu, Jacob menganggap Rafizi berperangai kebudak-budakkan dan tidak matang apabila menyatakan terma perjanjian air perlu dikaji semula sedangkan terma perjanjian itu ditetapkan sendiri oleh kerajaan Selangor.

Katanya, Rafizi juga berperangai kebudak-budakkan kerana mendakwa beberapa pihak berkonspirasi dalam isu pengambilalihan industri air Selangor.

Justeru, beliau menasihati Rafizi bertindak secara positif untuk membantu rakyat daripada bercakap kosong dan membuat dakwaan terhadap pihak lain dalam isu itu.

"Sebagai persatuan pengguna, kami ingin menekankan agar isu air di Selangor tidak dipolitikkan lagi kerana rakyat Selangor sudah sangat derita dan sengsara dengan masalah bekalan air yang berlaku," katanya.