<p style="text-align: justify;">KUALA LUMPUR - Seorang murid lelaki Tahun Dua ditemui mati akibat terjatuh dari tingkat 15 Projek Perumahan Rakyat (PPR) Pudu Ulu di sini, Isnin.</p>
<p style="text-align: justify;">Ketua Polis Daerah Cheras ACP Mohan Singh Tara Singh berkata dalam kejadian kira-kira 6.30 petang itu, Muhammad Danial Abdullah, 8, murid Sekolah Kebangsaan Seri Bintang Selatan, Cheras dikatakan sedang bermain di tingkat itu bersama rakannya sebelum terjatuh.</p>
<p style="text-align: justify;">"Tingkat berkenaan sedang menjalani kerja pengubahsuaian sejak minggu lepas. Mangsa dikatakan memanjat tembok dan terjatuh," katanya sambil menambah mangsa cedera parah di kepala dan kes itu diklasifikasikan sebagai mati mengejut.</p>
<p style="text-align: justify;">Mayatnya dihantar ke Pusat Perubatan Universiti Kebangsaan Malaysia untuk bedah siasat.</p>
<p style="text-align: justify;">Sementara itu, ibu mangsa Faizah Ahmad, 46, seorang peniaga satay, berkata Muhammad Danial, anak kelapan daripada 10 beradik, suka membantu orang lain.</p>
<p style="text-align: justify;">"Ketika kejadian saya berada di rumah di tingkat satu. Saya mendapat maklumat daripada jiran bahawa anak saya terjatuh.</p>
<p style="text-align: justify;">"Saya ingatkan dia jatuh biasa, tetapi tidak sangka dia terjatuh dari tingkat 15," katanya, sayu. - <strong>mStar Online</strong></p>