<p style="text-align: justify;">Penyerang Manchester United, Robin van Persie memberi 'amaran' kepada para penyokong supaya tidak terlalu berharap satu perlawanan klasik Piala FA apabila United berdepan Chelsea pada aksi ulangan suku akhir Piala FA di Stamford Bridge, jam 7.30 malam ini (waktu Malaysia).</p>
<p style="text-align: justify;">Perlawanan itu hanya berlangsung dua hari selepas United dan Chelsea bertemu Sunderland dan Southampton pada perlawanan Liga Perdana Inggeris, Sabtu lalu.</p>
<p style="text-align: justify;">"Ia langsung tidak ideal. Biasanya pada hari kedua selepas perlawanan, otot anda masih belum okey tetapi kami kini perlu beraksi pula pada hari berkenaan.</p>
<p style="text-align: justify;">"Ia sesuatu yang memalukan tetapi kami tak boleh buat apa kerana perlawanan Liga Juara-Juara berlangsung pada pertengahan minggu dan Chelsea pula masih bersaing dalam Liga Europa. Kami tetap perlu menghadapinya," kata Van Persie.</p>
<p style="text-align: justify;">"Jadi penyokong perlu sedar yang mereka tak boleh mengharapkan sangat satu perlawanan yang hebat. Tapi jika ia berlaku, saya akan berasa gembira meskipun saya tak berasakannya kerana hanya selang dua hari perlawanan ini."</p>
<p style="text-align: justify;">Pertemuan United dan Chelsea itu turut terpaksa diawalkan sepak mulanya kerana perlawanan Liga Perdana Inggeris menemukan Fulham dan QPR sudah dijadualkan awal dan akan berlangsung, awal pagi esok.</p>
<p style="text-align: justify;">Kedua-dua pasukan terpaksa mengharungi perlawanan ulangan selepas aksi suku akhir di Old Trafford pada 10 Mac lalu berakhir dengan seri 2-2. - mynewshub.my</p>