<p style="text-align: left;">BANDAR BAHARU - Sekolah Kebangsaan Relau dekat sini dipilih untuk melaksanakan projek perintis program e-pembelajaran yang pertama di Kedah mulai Jun depan.</p>
<p style="text-align: left;">Pengerusi Jawatankuasa Sains, Inovasi dan Teknologi Maklumat, Komunikasi dan Teknologi Tinggi Kedah, Norsabrina Mohd Noor berkata, program itu bertujuan meningkatkan kecemerlangan akademik dan kokurikulum murid luar bandar.</p>
<p style="text-align: left;">Program ini akan dilaksana dengan kerjasama Jabatan Pendidikan Kedah, katanya kepada pemberita selepas melawat kelas tahun satu dan prasekolah di sekolah itu semalam.</p>
<p style="text-align: left;">Katanya menerusi program itu, murid luar bandar akan diberi pendedahan lebih meluas mengenai teknologi maklumat termasuk tuisyen percuma yang dijalankan oleh persatuan belia.</p>
<p style="text-align: left;">Norsabrina yang juga anggota Dewan Undangan Negeri Bandar Baharu turut melawat enam lagi sekolah kebangsaan di sekitar daerah ini untuk melihat sendiri keperluan sekolah-sekolah tersebut. - BERNAMA</p>