KUALA LUMPUR - Tan Sri Syed Hamid Albar, yang baru dilantik sebagai Duta Khas Pertubuhan Kerjasama Islam (OIC) mengenai Etnik Islam Rohingnya di Myanmar, berkata keutamaan beliau adalah untuk mempunyai komunikasi yang lebih baik dengan kerajaan Myanmar.

Beliau bercadang melawat negara berkenaan untuk menjelaskan kepada kerajaan serta penduduk Myanmar tentang hasrat OIC dan objektif pelantikan beliau sebagai Duta Khas.

"Beliau menganggap tugasan ini sebagai satu tanggungjawab dan matlamat beliau adalah untuk mewujudkan komunikasi yang lebih baik dan meningkatkan rangkaian dengan kerajaan serta masyarakat Myanmar dalam mencari peluang lebih besar bagi OIC untuk melibatkan diri di negara berkenaan," menurut kenyataan Sekretariat OIC yang berpangkalan di Jeddah.

Di luar mesyuarat Menteri-Menteri Luar OIC di Jeddah bulan lepas, Syed Hamid menjelaskan dengan panjang lebar kepada Jurnal OIC tentang cabaran dan jangkaan misinya melibatkan kumpulan minoriti Islam Rohingya, di Myanmar.

Beliau berkata Myanmar baru sahaja diterima oleh masyarakat antarabangsa dan pada masa sama mendapat publisiti yang sangat buruk berhubung isu kumpulan minoriti berkenaan.

"Dengan pilihan raya yang berlangsung pada 2015, adalah baik bagi Myanmar melibatkan diri dengan masyarakat antarabangsa, terutamanya OIC, " bekas Menteri Luar Malaysia itu dipetik sebagai berkata.

"Kami perlu meyakinkan mereka bahawa kami tidak berminat untuk mencampuri hal ehwal dalam negeri mereka, tetapi kami mahu menyatakan bahawa kami melihat negara yang berjaya adalah negara yang membuat keputusan berkaitan keamanan dan perdamaian, namun anda tidak boleh meletakkan keselamatan sebagai keutamaan, sebaliknya anda perlu mewujudkan keamanan dan perdamaian ke arah mencapai kestabilan politik," katanya.

Beliau menegaskan OIC sedang mencari penyelesaian yang baik bagi Myanmar. - BERNAMA