KUALA LUMPUR - Yayasan Keamanan Global Perdana (PGPF) berpandangan masyarakat dunia masih belum melakukan kecaman dan bantahan secukupnya ke atas Israel kerana menzalimi rakyat Palestin.

PGPF dalam satu kenyataan media berkata, Israel masih terus melakukan pelbagai pelanggaran resolusi yang ditetapkan Pertubuhan Bangsa-Bangsa Bersatu (PBB) mengenai Palestin dan Konvensyen Geneva.

“PGPF turut kesal kerana rantau ASEAN masih belum menyatukan suara untuk menunjukkan solidariti kepada penduduk Gaza. Sebaliknya solidariti ini dapat dilihat di Eropah dan Amerika Syarikat.

“Kekejaman Israel terus meningkat dan kami kecewa dengan PBB yang berdiam diri dalam isu itu. Ia adalah amat tidak bermoral dan tidak produktif ke arah keamanan. Penafian hak asasi manusia untuk rakyat Palestin mesti berakhir,” tegas kenyataan itu hari ini.

Media semalam melaporkan, hanya beberapa jam selepas mempersetujui gencatan senjata, Israel sekali lagi mencabul perjanjian itu apabila melancarkan dua serangan udara ke Genting Gaza,

Perkara itu turut disahkan oleh jurucakap tentera Israel, Leftenan Kolonel Peter Lerner. "Tentera Israel melancarkan bedilan ke Gaza pada pukul 3 petang ini (waktu tempatan)," katanya.

Malah, Perdana Menteri Israel, Benjamin Netanyahu berikrar akan memperluaskan kempen ketenteraan terhadap Gaza jika Hamas terus menolak gencatan senjata. - mynewshub.my