BUKIT KAYU HITAM - Unit Pencegahan Penyeludupan (UPP) Kedah merampas 424 guni beras, termasuk 17 guni beras pulut, seberat 21,200 kilogram di sebuah pusat pengumpulan getah terbiar di kawasan perindustrian di sini semalam.

Komander UPP Kedah Abdul Latif Abdul Rahman berkata dalam serbuan pada kira-kira 1.30 tengah hari itu, polis menahan seorang pemuda berusia 19 tahun dari Pendang yang diupah menjaga beras berkenaan, bernilai RM42,400, dipercayai diseludup masuk dari negara jiran.

"Kita percaya ia didalangi satu sindiket dan mereka dipercayai mengambil masa dua atau tiga hari untuk mengumpul beras itu sebelum dihantar kepada pihak lain," katanya kepada pemberita di ibu pejabat UPP di sini hari ini.

Beliau berkata pemeriksaan lanjut mendapati tiada sebarang dokumen penyimpanan serta mengimport beras berkenaan dan ini adalah kali kedua pusat pengumpulan getah itu diserbu, kali pertama (dua tahun lepas), pusat itu dijadikan tempat menyimpan benih kerang.

"Kita akan siasat pemilik premis tersebut untuk siasatan lanjut," katanya sambil menambah UPP percaya beras itu diseludup masuk untuk dibekal kepada pengguna sekitar negeri ini, terutama bagi memenuhi permintaan orang ramai menjelang Aidilfitri.

Kes itu akan diserah kepada Jabatan Kastam Diraja Malaysia untuk tindakan lanjut dan disiasat mengikut Seksyen 135(1)(d) Akta Kastam 1967. - BERNAMA