KUALA LUMPUR - Promotion of Human Rights (Proham) menggesa seluruh rakyat bersatu hati dalam berhadapan tragedi menyayat hati pesawat Malaysia Airlines (MAS) MH17 ditembak jatuh di ruang udara Ukraine pada 17 Julai lalu.

Pengerusinya, Datuk Kuthubul Zaman berkata, pihaknya turut berharap masyarakat dunia dapat bersama dengan seluruh rakyat Malaysia dalam menerima peristiwa yang sungguh mendukacitakan tersebut.

"Menembak pesawat MH17 adalah jenayah terhadap kemanusian, pelanggaran hak asasi manusia dan tingkah laku yang tidak wajar semasa konflik atau dalam masa perang.

"Rakyat Malaysia yang sedang bersedih perlu bersatu dan sidang tergempar Parlimen yang mahu diadakan tepat pada masanya," katanya melalui satu kenyataan media hari ini.

Kuthubul dalam pada itu memuji Perdana Menteri, Datuk Seri Najib Tun Razak kerana bertindak cemerlang dengan menghubungi pemimpin dunia termasuk Amerika Syarikat, Rusia, Ukraine dan Pertubuhan Bangsa-Bangsa Bersatu untuk mendesak supaya tindakan segera dilakukan.