KUALA LUMPUR - Kekalahan calon DAP, Dyana Sofya Mohd. Daud dalam Pilihan Raya Kecil (PRK) Teluk Intan bukan berpunca daripada kegagalan jentera PAS.

Pengarah Jabatan Pilihan Raya Dewan Pemuda PAS Negeri (DPP) Perak, Mohd. Fakhrulrazi Mohd. Mokhtar berkata, jentera PAS telah menunjukkan komitmen yang tinggi dalam PRK itu.

“Komitmen yang diberikan oleh seluruh jentera PAS sangat menakjubkan walaupun bukan PAS yang bertanding di Teluk Intan.

“Jabatan Pilihan Raya DPP Perak berpuas hati dengan gerak kerja yang dilakukan jentera PAS dalam PRK Teluk Intan,” katanya dalam satu kenyataan hari ini.

Mohd. Fakhrulrazi menekankan DPP Perak tetap memuhasabah dengan kekalahan itu walaupun kerusi itu bukan ditandingi oleh PAS.

Jelasnya, DPP Perak sentiasa memandang positif walaupun mendapat keputusan yang negatif dan akan memperbaiki gerak kerja yang telah dilakukan.

“Kepada seluruh jentera PAS, anda telah membuat yang terbaik. Jangan sesekali kecewa sebaliknya harus menganggap tiada istilah kalah dalam kamus perjuangan,” katanya. - mynewshub.my