Sudan – Seorang wanita Sudan yang dijatuhi hukuman mati dan 100 kali sebatan kerana didakwa murtad dengan memeluk agama Kristian, dibebaskan daripada hukuman berkenaan oleh mahkamah rayuan di negara berkenaan, semalam.

Meriam Ibrahim, yang memeluk Kristian selepas berkahwin dengan seorang lelaki warga Amerika Syarikat, Daniel Wani, kini disembunyikan di sebuah rumah bersama dengan dua anaknya di Khartoum.

Anak bongsunya dilahirkan di dalam penjara selepas 12 hari Meriam dipenjarakan.

Dia bersama anak-anaknya dijangka dibawa ke Amerika Syarikat.

Bagi tujuan itu, seorang aktivis , Tine Ramirez akan mengadakan perbincangan dengan peguam Meriam dan pihak berkuasa di kedutaan Amerika Syarikat.

Bapa Meriam adalah seorang Islam manakala ibunya pula adalah seorang kristian dan dia disabitkan dengan undang-undang syariah di Sudan.

Selain hukuman mati kerana murtad, dia juga dijatuhi hukuman sebatan sebanyak 100 kali sebatan kerana disabitkan dengan kesalahan bersekedudukan dengan Wani.

Meriam mendakwa dia tidak pernah menjalani kehidupan sebagai Islam dan dibesarkan dengan pegangan kristian oleh ibunya, selepas bapanya meninggalkan mereka sejak dia berusia lima tahun.

Wani dilahirkan di Khartoum namun kini menjadi warga Amerika Syarikat.