<p style="text-align: justify;">Shah Alam - Selangor mencatatkan statistik perceraian kelima paling tinggi di negara ini pada tahun lalu dengan 6,162 kes.</p>
<p style="text-align: justify;">Daripada jumlah itu, hanya 1,056 pasangan yang memohon untuk rujuk kembali manakala aduan kes masalah rumah tangga pula mencatatkan 4,909 kes.</p>
<p style="text-align: justify;">Ketua Penolong Pengarah Bahagian Undang-Undang Keluarga Jabatan Agama Islam Selangor (JAIS) Aluwi Parman berkata, bagi tahun lalu, Selangor mencatatkan 25, 728 permohonan nikah.</p>
<p style="text-align: justify;">Menurutnya, jumlah yang dicatatkan itu menunjukkan peningkatan berbanding tahun sebelumnya iaitu 21, 563 pendaftaran nikah. Dalam tempoh sama, 6, 098 kes perceraian dilaporkan dan 820 kes rujuk kembali.</p>
<p style="text-align: justify;">“Kes perceraian yang tinggi direkodkan adalah disebabkan peningkatan permohonan nikah yang didaftarkan selain faktor peribadi pasangan itu sendiri,” katanya. - <strong>myMetro Online</strong></p>